OBH 2232/1996.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara

Az eljárás megindulása

Panaszos beadvánnyal fordult az állampolgári jogok országgyűlési biztosához, melyben sérelmezte, hogy a Szent László Kórház, ahol beteg gyermekét kezelik nem adta meg számára a kezeléssel kapcsolatos tájékoztatást. Beadványában kifogásolta a kezelő orvos által létrehozott alapítvány működését és gazdálkodását.

Megállapított tényállás

Panaszos beadványában kifogásolta, hogy az érintett kórház dolgozói beteg gyermeke kezelésével kapcsolatban sem a megfelelő felvilágosítást, sem a döntések meghozatalához szükséges szakmai tájékoztatást nem adták meg számára.

A vizsgálat során megkerestem a kórház főigazgatóját és tájékoztatást kértem a panasszal kapcsolatban. Válaszában a főigazgató panaszossal folytatott levelezések, jegyzőkönyvek, vizsgálatok eredményekről szóló tájékoztatások másolatait juttatta el hozzám.

Panaszos sérelmezte, hogy a kórház területén - a kórházban dolgozó orvos vezetésével - működő alapítvány gazdálkodása nem ellenőrizhető.

A vizsgálat idején - közös megállapodás alapján - panaszos gyermekét új orvos kezelte, a kórház panaszos kérésére ígéretet tett külföldi intézettel való együttműködésre is.  

Alkalmazott jogszabályok

1993. évi LIX. törvény az állampolgári jogok országgyűlési biztosáról

"16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."

"19. § (3) Az országgyűlési biztos a hatáskörébe nem tartozó ügyre vonatkozó beadványt – a beadványt tevő egyidejű értesítése mellett – az arra hatáskörrel rendelkező szervhez átteszi."

1972. évi II. törvény az egészségügyről

"Tv. 45. § (1) Az orvosnak az általa kezelt beteget, illetőleg hozzátartozóját vagy – ha a beteg gyógykezelése érdekében szükséges – gondozóját a betegségről és a beteg állapotáról megfelelő módon tájékoztatni kell.
(2) Az orvos köteles az általa kezelt betegnek, illetve hozzátartozójának (gondozójának) a gyógykezeléssel kapcsolatos utasításokat részletesen és körültekintően megadni."

Érintett alkotmányos jog

Alkotmány 70/D. § (1) "A Magyar Köztársaság területén élőknek joguk van a lehető legmagasabb szintű testi és lelki egészséghez."

A vizsgálat megállapításai

A panasznak az alapítványra vonatkozó részét hatáskör hiányában Az állampolgári jogok országgyűlési biztosáról szóló 199. évi LIX. törvény 16. § (1) és 19. § (3) bekezdése alapján a Fővárosi Főügyészséghez - a panaszos tájékoztatása mellett - áttettem.

Az egészségügyről szóló törvény szerint az orvosnak az általa kezelt beteget, illetőleg hozzátartozóját vagy – ha a beteg gyógykezelése érdekében szükséges – gondozóját a betegségről és a beteg állapotáról a valóságnak megfelelő módon, tárgyilagosan, szakszerűen tájékoztatni kell. A kórház által megküldött anyag levelezések, jegyzőkönyvek, orvosi vizsgáltok eredményeinek másolatait tartalmazza, mely dokumentumok alapján megállapítható, hogy a kezelő orvosok eleget tettek az egészségügyi törvényben szabályozott tájékoztatási kötelezettségüknek.

Alkotmányos visszásság hiányában ajánlástételi jogommal nem élek.

Budapest, 1998. január 14.

Dr. Polt Péter